62019TJ0018_RES
Kawża T‑18/19
Colin Brown
vs
Il‑Kummissjoni Ewropea
Sentenza tal-Qorti Ġenerali (Ir-Raba’ Awla Estiża) tal‑5 ta’ Ottubru 2020
“Servizz pubbliku – Uffiċjali – Uffiċjal ċittadin tar-Renju Unit mad-dħul fis-servizz tiegħu – Ħruġ tar-Renju Unit mill-Unjoni – Kisba tan-nazzjonalità tal-pajjiż ta’ impjieg matul il-karriera – Telf tal-allowance tal-espatrijazzjoni – Ugwaljanza fit-trattament – Prinċipju ta’ nondiskriminazzjoni – Artikolu 4(1) tal-Anness VII tar-Regolamenti tal-Persunal”
Uffiċjali – Remunerazzjoni – Allowance tal-espatrijazzjoni – Kundizzjonijiet għall-għoti – Avveniment li jiġġustifika l-eżami mill-ġdid mill-amministrazzjoni tas-sitwazzjoni tal-benefiċjarju – Kisba tan-nazzjonalità tal-pajjiż ta’ impjieg matul il-karriera – Inklużjoni
(Regolamenti tal-Persunal, Anness VII, Artikolu 4(1)(a))
(ara l-punti 36, 37, 39, 41 sa 45, 50 sa 52)
Uffiċjali – Remunerazzjoni – Allowance tal-espatrijazzjoni – Kundizzjonijiet għall-għoti – Eżami mill-ġdid tas-sitwazzjoni tal-benefiċjarju bbażata fuq il-kisba tan-nazzjonalità tal-pajjiż ta’ impjieg matul il-karriera – Telf tal-benefiċċju tal-allowance tal-espatrijazzjoni – Teħid inkunsiderazzjoni taċ-ċirkustanzi li taw lok għat-talba għal naturalizzazzjoni – Riskju ta’ tneħħija mill-kariga marbuta mal-ħruġ ta’ Stat Membru tal-Unjoni – Assenza ta’ effett
(Regolamenti tal-Persunal, Anness VII, Artikolu 4(1)(a))
(ara l-punti 64 sa 69)
Uffiċjali – Remunerazzjoni – Allowance tal-espatrijazzjoni – Kundizzjonijiet għall-għoti – Eżami mill-ġdid tas-sitwazzjoni tal-benefiċjarju bbażata fuq il-kisba tan-nazzjonalità tal-pajjiż ta’ impjieg matul il-karriera – Assimilazzjoni mas-sitwazzjoni ta’ uffiċjal li għandu jew li kellu n-nazzjonalità tal-pajjiż ta’ impjieg – Ksur tal-prinċipju ta’ ugwaljanza u ta’ nondiskriminazzjoni – Assenza
(Regolamenti tal-Persunal, Anness VII, Artikolu 4(1)(b))
(ara l-punti 81 sa 83, 86 sa 90, 96, 97, 112 sa 117)
Sunt
Permezz tas-sentenza Brown vs Il‑Kummissjoni (T‑18/19), mogħtija fil‑5 ta’ Ottubru 2020, il-Qorti Ġenerali, li ddeċidiet bħala kulleġġ ġudikanti estiż ta’ ħames imħallfin, tippreċiża taħt liema kundizzjonijiet, fir-rigward ta’ uffiċjal li jikseb in-nazzjonalità tal-pajjiż ta’ impjieg matul il-karriera tiegħu, jista’ jiġi rrevokat, għal din ir-raġuni, il-benefiċċju tal-allowance tal-espatrijazzjoni tiegħu, fid-dawl tal-kundizzjonijiet għall-għoti previsti fl-Artikolu 4(1) tal-Anness VII tar-Regolamenti tal-Persunal tal-Unjoni Ewropea (iktar ’il quddiem ir-“Regolamenti tal-Persunal”).
F’dan il-każ, ir-rikorrent, Colin Brown, beda jaħdem mal-Kummissjoni fl‑1 ta’ Jannar 2001. Huwa kellu biss il-kwalità ta’ ċittadin tar-Renju Unit. L-Uffiċċju “tal-Amministrazzjoni u l-Ħlas tal-Intitolamenti Individwali” (PMO) tal-Kummissjoni tah l-allowance tal-espatrijazzjoni fid-dawl tal-kundizzjonijiet meħtieġa minn uffiċjali “li m’humiex u qatt ma kienu ċittadini ta’ l-Istat li fih territorju tiegħu qiegħed il-post fejn huma impjegati”, skont l-Artikolu 4(1)(a) tal-Anness VII tar-Regolamenti tal-Persunal.
Fit‑23 ta’ Ġunju 2016, iċ-ċittadini tar-Renju Unit tal-Gran Brittanja u l-Irlanda ta’ Fuq ivvutaw f’referendum favur il-ħruġ tal-pajjiż tagħhom mill-Unjoni Ewropea. Fid‑29 ta’ Marzu 2017, ir-Renju Unit innotifika lill-Kunsill Ewropew dwar l-intenzjoni tiegħu li joħroġ mill-Unjoni. F’dawn iċ-ċirkostanzi, fis‑27 ta’ Ġunju 2017, ir-rikorrent talab li jikseb in-nazzjonalità Belġjana, li huwa kiseb fit‑3 ta’ Novembru ta’ wara. Wara li ġie informat b’dan, il-PMO kkomunika lir-rikorrent, fit‑23 ta’ Frar 2018, id-deċiżjoni tiegħu li jirrevokalu l-benefiċċju tal-allowance tal-espatrijazzjoni u, konsegwentement, dak tar-rimbors tal-ispejjeż tal-ivvjaġġar, minħabba li kien kiseb in-nazzjonalità tal-pajjiż ta’ impjieg tiegħu, f’dan il-każ il-Belġju. Permezz ta’ deċiżjoni ta’ rettifika tad‑19 ta’ Marzu 2018 (iktar ’il quddiem id-“deċiżjoni kkontestata”), id-data effettiva tad-deċiżjoni tat‑23 ta’ Frar 2018 ġiet stabbilita għall‑1 ta’ Diċembru 2017.
Peress li l-ilment imressaq mir-rikorrent kontra d-deċiżjoni kkontestata ma rnexxiex, dan tal-aħħar adixxa lill-Qorti Ġenerali b’rikors intiż għall-annullament tad-deċiżjoni kkontestata u għall-istabbiliment mill-ġdid tal-benefiċċji inkwistjoni mill‑1 ta’ Diċembru 2017. Insostenn tat-talbiet tiegħu għal annullament, ir-rikorrent qajjem erba’ motivi, li permezz tagħhom, minn naħa, huwa kkontesta l-possibbiltà ta’ eżami mill-ġdid tad-dritt tiegħu għall-benefiċċju tal-espatrijazzjoni, kemm bħala prinċipju kif ukoll fid-dawl taċ-ċirkustanzi speċifiċi tal-każ inkwistjoni, u, min-naħa l-oħra, huwa sostna ksur tal-prinċipju ta’ ugwaljanza fit-trattament u ta’ nondiskriminazzjoni li jirriżulta, b’mod partikolari, mill-kundizzjonijiet għall-għoti applikati fil-kuntest tal-eżami mill-ġdid u tal-interpretazzjoni tagħhom.
Fl-ewwel lok, il-Qorti Ġenerali ddeċidiet li l-PMO ma kisirx l-Artikolu 4(1)(a) tal-Anness VII tar-Regolamenti tal-Persunal meta kkunsidra li l-kisba tan-nazzjonalità tal-pajjiż ta’ impjieg matul il-karriera kellha twassal għal eżami mill-ġdid tad-dritt għall-allowance tal-espatrijazzjoni. Fil-fatt, minkejja li din id-dispożizzjoni ma tipprevedix espressament il-possibbiltà ta’ tali eżami mill-ġdid, il-Qorti Ġenerali tenfasizza li, madankollu, l-amministrazzjoni ma tistax tkompli tħallasha kull xahar meta jseħħ avveniment li jibdel is-sitwazzjoni tal-persuna li tibbenefika minnha b’mod sostanzjali fid-dawl tal-kundizzjonijiet għall-għoti tagħha. F’dan il-każ, u fl-assenza ta’ dispożizzjoni li tipprekludi dan, l-amministrazzjoni għandha twettaq eżami mill-ġdid ta’ din is-sitwazzjoni.
F’dan ir-rigward, il-Qorti Ġenerali tosserva li l-interpretazzjoni tal-Artikolu 4(1)(a) tal-Anness VII tar-Regolamenti tal-Persunal tikkorrobora din l-analiżi, peress li ma turi l-ebda element li jista’ jeskludi kull eżami mill-ġdid tad-dritt għall-allowance tal-espatrijazzjoni wara l-kisba, minn uffiċjal, tan-nazzjonalità tal-pajjiż ta’ impjieg matul il-karriera. Fil-fatt, l-ewwel nett, peress li l-kundizzjoni negattiva dwar in-nazzjonalità tal-pajjiż ta’ impjieg hija fformulata f’dan il-każ, tali formulazzjoni ma teskludix li l-uffiċjal ikkonċernat ikollu, matul il-karriera kollha tiegħu, ikompli jissodisfa din il-kundizzjoni sabiex iżomm il-benefiċċju tal-allowance tal-espatrijazzjoni. It-tieni nett, fir-rigward tal-għażla tal-kundizzjonijiet għall-għoti tal-allowance tal-espatrijazzjoni mwettqa mil-leġiżlatur, il-Qorti Ġenerali tirrileva, fid-dawl tax-xogħol preparatorju (
1
) tar-Regolamenti tal-Persunal preċedenti (
2
), li l-kriterju tan-nazzjonalità kien ġie adottat għal raġunijiet relatati mal-preċiżjoni tiegħu u mas-sempliċità tal-applikazzjoni tiegħu, mingħajr ma ġew injorati l-limiti tiegħu, b’mod partikolari f’sitwazzjonijiet ta’ nazzjonalità doppja. Għalhekk, fid-dawl tal-prinċipju ta’ interpretazzjoni stretta tad-dispożizzjonijiet tad-dritt tal-Unjoni li jagħtu dritt għal benefiċċji finanzjarji, il-Qorti Ġenerali tqis li l-esklużjoni ta’ kull eżami mill-ġdid fil-każ tal-kisba tan-nazzjonalità tal-pajjiż ta’ impjieg matul il-karriera kienet teħtieġ formulazzjoni differenti tad-dispożizzjoni inkwistjoni. It-tielet nett, il-Qorti Ġenerali tqis li tali eżami mill-ġdid jaqbel ukoll mal-għan tal-allowance tal-espatrijazzjoni, li jikkonsisti f’li jiġu kkumpensati l-piżijiet u l-iżvantaġġi partikolari li jirriżultaw, matul il-karriera kollha, mill-fatt li l-uffiċjal jitlaq mill-post ta’ oriġini tiegħu minħabba l-eżerċizzju, fil-post ta’ impjieg tiegħu, tal-funzjonijiet mal-Unjoni. Fil-fatt, sa fejn il-leġiżlatur tal-Unjoni kien mitlub jittraduċi dan l-għan fid-definizzjoni tal-kundizzjonijiet għall-għoti tal-allowance tal-espatrijazzjoni, il-Qorti Ġenerali tosserva, fid-dawl tal-formulazzjoni adottata f’dan ir-rigward fl-Artikolu 4(1)(a) tal-Anness VII tar-Regolamenti tal-Persunal, li l-integrazzjoni ta’ uffiċjal li tirriżulta mill-fatt li, matul il-karriera tiegħu, huwa stabbilixxa r-residenza abitwali tiegħu fil-pajjiż ta’ impjieg u jaħdem hemmhekk ma setgħetx tostakola l-ħlas tal-allowance tal-espatrijazzjoni. Mill-banda l-oħra, din l-għażla ma tapplikax fil-każ tal-kisba tan-nazzjonalità tal-pajjiż ta’ impjieg matul il-karriera, fid-dawl tal-forma partikolari ta’ integrazzjoni li tirrappreżenta tali naturalizzazzjoni.
Fl-aħħar nett, il-Qorti Ġenerali tiċħad l-argument li permezz tiegħu r-rikorrent ilmenta li l-PMO ma kienx eżentat mill-eżami mill-ġdid, fir-rigward tiegħu, fid-dawl tar-raġunijiet li wassluh sabiex jitlob in-naturalizzazzjoni tiegħu, li huwa jippreżenta bħala restrizzjoni li tikkostitwixxi forza maġġuri. F’dan ir-rigward, wara li ppreċiżat li l-proċedura ta’ naturalizzazzjoni segwita mir-rikorrent kienet intiża sabiex tindirizza r-riskju ta’ tneħħija mill-kariga li huwa kien espost għalih minħabba, jekk ikun il-każ, il-ħruġ tar-Renju Unit mill-Unjoni, il-Qorti Ġenerali tqis li l-eżami mill-ġdid kontenzjuż ma jistax jitqies li wassal, fir-rigward tar-rikorrent, għal piż eċċessiv li jissodisfa r-rekwiżiti tal-forza maġġuri u, għaldaqstant, ta’ natura li jeżenta lill-PMO mill-eżami mill-ġdid li kellu jwettaq. Dan kien iktar u iktar il-każ peress li l-kisba tan-nazzjonalità Belġjana issa kienet tiggarantixxi b’mod sħiħ li r-rikorrent iżomm l-impjieg tiegħu. F’dan ir-rigward, il-Qorti Ġenerali tfakkar fl-aħħar nett li ħadd ma jista’ jitlob in-newtralizzazzjoni tal-effetti tal-ħruġ ta’ Stat Membru mill-Unjoni.
Fit-tieni lok, il-Qorti Ġenerali ddeċidiet li la l-applikazzjoni għar-rikorrent, fil-kuntest tal-eżami mill-ġdid, tal-kundizzjonijiet għall-għoti li japplikaw għall-uffiċjali li għandhom in-nazzjonalità tal-pajjiż ta’ impjieg, u lanqas l-interpretazzjoni li ngħatatilhom ma tikser il-prinċipju ta’ ugwaljanza u ta’ nondiskriminazzjoni.
Il-Qorti Ġenerali tenfasizza, qabel kollox, li d-distinzjoni li tirriżulta mill-għażla, skont l-ewwel kriterju, tan-nazzjonalità, fl-eżerċizzju tas-setgħa diskrezzjonali wiesgħa tal-leġiżlatur għall-finijiet tal-iffissar tal-kundizzjonijiet ta’ impjieg tal-uffiċjali, ma tidhirx manifestament inadegwata jew arbitrarja, fid-dawl tal-għan tal-allowance tal-espatrijazzjoni. Barra minn hekk, il-frekwenza tal-ħlas tagħha, li ma hijiex limitata fiż-żmien, teħtieġ l-osservanza tal-prinċipju ta’ ugwaljanza fit-trattament u ta’ nondiskriminazzjoni mhux biss fil-mument tad-dħul fis-servizz, iżda wkoll matul kull eżami mill-ġdid tad-dritt għal din l-allowance.
Issa, fid-dawl tal-kundizzjonijiet stretti imposti fuq l-uffiċjali ċittadini tal-pajjiż ta’ impjieg sabiex ikunu jistgħu jibbenefikaw mill-allowance tal-espatrijazzjoni, jiġifieri l-assenza sħiħa ta’ kull residenza jew attività professjonali fit-territorju Ewropew ta’ dak il-pajjiż matul perijodu deċennali ta’ referenza qabel id-dħul fis-servizz tagħhom, il-Qorti Ġenerali ma tidentifika l-ebda raġuni li tiġġustifika l-eżenzjoni tar-rikorrent, ibbażata fuq in-naturalizzazzjoni tiegħu. Għalhekk, minn dik id-data, dan għandu jiġi ttrattat bl-istess mod bħal kull ċittadin jew ex ċittadin Belġjan ieħor, li r-residenza tiegħu fil-Belġju, anki għal żmien qasir, matul il-perijodu ta’ referenza deċennali tista’ tkun ta’ ostakolu għall-benefiċċju tal-allowance, skont l-Artikolu 4(1)(b) tal-Anness VII tar-Regolamenti tal-Persunal. Mill-banda l-oħra, il-Qorti Ġenerali tqis li s-sitwazzjoni ta’ uffiċjal li jikseb in-nazzjonalità tal-pajjiż ta’ impjieg matul il-karriera tiegħu ma għadhiex komparabbli ma’ dik ta’ uffiċjali li ma esprimewx l-intenzjoni li jifformalizzaw ir-rabtiet tagħhom ma’ dak il-pajjiż billi jiksbu n-nazzjonalità tiegħu.
Fi kwalunkwe każ, il-Qorti Ġenerali tiċħad l-argument ibbażat fuq diskriminazzjoni għad-detriment tal-uffiċjali ċittadini tar-Renju Unit, wara li żgurat ruħha li l-interpretazzjoni kkritikata kienet ġiet segwita, fil-prattika, indipendentement min-nazzjonalità tal-uffiċjal inizjalment meħuda inkunsiderazzjoni u li kienet, barra minn hekk, esterna għal kull kunsiderazzjoni li tirrigwarda l-iżvilupp tar-relazzjonijiet bejn l-Unjoni Ewropea u r-Renju Unit. Fl-aħħar nett, b’risposta għall-motiv ibbażat fuq ksur tal-prinċipju ta’ ugwaljanza fit-trattament u ta’ nondiskriminazzjoni li jirriżulta minn interpretazzjoni żbaljata tal-Artikolu 4(1)(b) tal-Anness VII tar-Regolamenti tal-Persunal, il-Qorti Ġenerali tosserva li l-interpretazzjoni ssuġġerita, f’dan ir-rigward, hija inkompatibbli mal-formulazzjoni stess ta’ din id-dispożizzjoni kif ukoll mal-portata tagħha, b’tali mod li għandha tiġi miċħuda.
Wara li siltet il-konsegwenzi ta’ dawn il-kunsiderazzjonijiet, il-Qorti Ġenerali ċaħdet il-kapijiet tat-talbiet l-oħra u, konsegwentement, ir-rikors fl-intier tiegħu.
(
1
)	Nota ta’ informazzjoni tal-Kunsill tal‑11 ta’ Diċembru 1959.
(
2
)	Regolament Nru 31 (KEE), 11 (KEEA), tal-Kunsill tat‑18 ta’ Diċembru 1961 li jistabbilixxi r-Regolamenti tal-Persunal għall-Uffiċjali tal-Komunità Ekonomika Ewropea u tal-Komunità Ewropea tal-Enerġija Atomika (ĠU 1962, 45, p. 1387).